Bárdos Erika

Személyiségünk megismerése a horoszkóp tükrében

A tudatalatti felismerése, megtapasztalása az asztrológia segítségével

Asztrológiai kézikönyv

ISBN 978-963-639-580-3

Ahhoz, hogy cselekedeteink mozgatóit, mint „tudatalattit” felismerjük a „Személyiséget” kell megismerni.

Foglalkoznunk kell az un. személyi jelölő bolygókkal, azok elhelyezkedésével az asztrológiai jegyekben, házakban, valamint a spontán reakciónkat, megnyilvánulásunkat tükröző Ascendens jegyével.

Ehhez nyújt segítséget a könyv. Tartalmazza a vonatkozó alapismereteket és módszertani segítséget ad a személyiség képének teljes kibontásához.

Az elemzéshez szükséges teljes ismeretanyag a mellékletekben található és a horoszkóp ismeretében egyszerűen, praktikus módon, lépésenként használható az egyén személyiségének megállapításához.

Bevezetés

Több ezer éve tudják az asztrológusok, hogy az emberek jellemvonásai valamilyen módon összefüggenek a planétákkal. A világmindenségben megjelenő energiák megegyeznek a bennünk működő energiákkal, így a bolygók sem külön elemek, hanem a bennünk lévő energiák megnyilvánulásai. Képviselik a céljainkat, akaratunkat, érzelmeinket, gondolkodásunkat.

Cselekedeteink mozgatórugója a velünk született ösztön. A cselekvések érzelmeken alapulnak, indulatokból, félelmekből erednek. Az életünk során jelentkező elégedetlenségérzetünk, a bosszúságok, kellemetlenségek, boldogságunk, boldogtalanságunk, önmagunk és környezetünk ismeretének hiányából fakad.

A kérdéssel foglalkozó legősibb írásos anyag a hindu filozófia, az óind bölcselet egyik remekműve a Bhagavad-gitá, amely minden lényeges dolgot elmond az emberi életről, belső küzdelmeinkről. Kik vagyunk, mi a célunk, mi motivál bennünket, mi tetteink következménye.

A Bhagavad-gitá szerint cselekedeteink mozgatója az emberben meglévő hat „ellenség”:

- ego, vágy, szenvedély

- düh, harag, kielégítetlenség

- mohóság, ragaszkodás

- illúzió

- büszkeség, dicsekvés

- irigység, fájdalom

A mű alapgondolata szerint az ember boldogtalanságának egyedüli oka az önismeret hiánya. Nem ismerjük önnön lelki-szellemi természetünket, tehát belső küzdelmeink, szenvedéseink oka a tudatlanság. Ezek legyőzéséhez ad segítséget a mű, hogy a tudás által, az érzékszerveket hogyan lehet kezelni, hogyan lehet ezektől a kötőerőktől megszabadulni.

„Ebben a világban semmi sem olyan magasztos és tiszta, mint a szent tudás.” /Bhagavad-gitá 4.38/ „A tudás fénylő lámpásával szétoszlatom a tudatlanságból származó sötétséget.” /Bhagavad-gitá 10.11/

Ugyanezen tanítás fedezhető fel a Bibliában, ezen belül is a Jób könyvében a zsidó vallásbölcselet kiemelkedő alkotásában. 42 fejezetből /6*7/ áll, amely 6 részben az emberekben lévő hat „ellenség” bölcsességét mutatja be. Jób istenfélő gazdag ember, aki a sátán révén borzalmas szenvedéseken megy keresztül. Kínjaitól megszabadulva felismeri Isten végtelen nagyságát. „Boldog, akit az Isten megdorgál, megsebez, bekötöz, hat bajodból megszabadít” /Jób könyve 5./

Erről szól az ima is a „Miatyánk”, amely könyörgés, hogy jobbá legyünk a bennünk lévő ellenségtől, kötőerőktől való megszabadulás által.

„Mi Atyánk, aki a mennyekben vagy, szenteltessék meg a te neved,

jöjjön el a te országod, legyen meg az akaratod, amint a mennyben, úgy a földön is.

Mindennapi kenyerünket add meg ma, s bocsátsd meg a vétkeinket, amint mi is megbocsátottunk az ellenünk vétkezőknek.

És ne vigy minket kísértésbe, hanem szabadíts meg a gonosztól. Mert tiéd az ország, és a hatalom és a dicsőség mind örökké. Ámen.” (Máté 6, 9-13)

Ugyanez a bölcsesség érhető tetten a mesékben. Főként az állatmesékben, ahol állatok a szereplők, olyan rájuk jellemző tulajdonságokkal, amelyekből emberi tulajdonságok rajzolódnak ki. Különösen ilyenek az ezópusi „tanító” mesék: a róka és a holló, oroszlán és az egér, tücsök és a hangya és társai. Emberi gyarlóságok, az emberben lévő rossz tulajdonságok, hiúság, gőg, hazugság stb. bírálata olvasható ki belőlük. Az ember a vele született önismeret hiánya miatt az igazságot sokkal inkább meglátja másokban, mint saját magában.

Az emberiség is csak akkor képes felemelkedni, ha képes szembenézni a bűneivel, a bennünk lévő belső ellenséggel.

Az asztrológiában rögzített személyiségi jegyek, házak tudománya teljes egészében a hindu, illetve zsidó filozófiák tanításain alapul. A személyiséget jelölő asztrológiai házak, a házak uralkodó bolygói lényegében ezekben az ősi bölcseletekben megfogalmazott hat „bennünk lévő ellenséget” fejezik ki.

Személyiségünk megismerése, a tudatalatti megtapasztalása

Életünket, sorsunkat ösztönösen éljük. Természetesen a tapasztalatok, a szerzett tudás befolyásol bennünket, s ezek révén valamennyire képesek vagyunk kontrolálni cselekedeteinket, felülírni ösztönösségünket. De ahhoz, hogy cselekedeteink valódi mozgatóját, azaz a „tudatalattit” felismerjük a „személyiséget” kell megismerni.

A személyiségünk mindig az első öt jegy analógiáit mutatja. Az első öt jegy a Kos, Bika, Ikrek, Rák, Oroszlán, az anyagi világba való megérkezésünket, az abban vállalt feladatainkat mutatja, s a jegyek uralkodó bolygói, az un. személyi jelölő bolygók: a Nap, Hold, Merkúr, Vénusz, és a Mars segítenek felismerni a feladatot.

A Nap az „ÉN”, az Ego, az egyéniségünk, amivé válhatunk. A Hold elsősorban azt mutatja meg, hogy mihez van tehetségünk. A Merkúr a gondolkodásunk, mutatja hogyan kommunikálunk. A Vénusz azt mutatja meg, hogyan éljük meg az anyagi dolgokat. A Mars az akaratunkat, céljainkat, törekvéseinket mutatja.

A Nap az Oroszlán jegyét hordozza, a Hold a Rák jegyét, a Merkúr az Ikreket, a Vénusz a Bikát, a Mars a Kos jegyét. Mindegy is, hogy a személyi bolygó milyen jegyben van, a bolygóhoz tartozó jegy analógiáját kell megélni. A Nap mindegyik jegyben hozni fogja az Oroszlán jegy analógiáit, a Hold a Rák jegy analógiáit, a Merkúr az Ikrekét, Vénusz a Bikáét, a Mars a Kos analógiáját.

Az Ascendens

Az Ascendens asztrológiai jegye az a csillagjegy /zodiákus/, amelyik a születésünk pillanatában „kel fel” a keleti horizonton. A születés pillanata, az élet kezdete mindig attól a pillanattól számít, amikor az első levegővétel megtörténik. Az ebben a pillanatban „meglátott” felkelő jegy lesz az Ascendens jegye, és ezt a jegyet öltjük magunkra, mint egy maszkot. Ez a jegy képviseli az ember spontán viselkedését, ahogyan a világban megjelenik, ahogyan a környezetéhez viszonyul. Ez lesz a személyiség képe, ezt érzékeli a külvilág első benyomásként. (Helló, megjöttem, itt vagyok, ilyen vagyok.)

Ide tartoznak a fizikai adottságok, elsősorban testi jellemzők, testi igények, ösztönönök és ösztönös reakciók, akarat, érvényesülés. Mutatja a testi megjelenést, (alacsony-magas, sovány- kövér, dús -gyér haj stb.) az arc szabását, a temperamentumot, a karaktert.

Születésünk időpontja nem véletlen, helyét, időpontját, percét mi választjuk meg. Belépésünk pillanatában és helyén, a csillagos égbolt lenyomata a teljes életprogramunkat mutatja.

A Nap jegyünk, amelyik jegyben tartózkodik az lesz a tudatunk. Ugyanakkor spontán reakciónk, viselkedésünk az Ascendens jegyét tükrözi.

A külvilág ingereire adott ösztönös és automatikus reakciónkat, megnyilvánulásunkat az Ascendens fejezi ki.

Az ascendens zodiákusban való elhelyezkedése alapvető fontosságú a születési képletben, mert a személy alapvető tulajdonságainak legfőbb meghatározója lesz. Ezért nagyon fontos a születési hely és idő ismerete lehetőleg óra, perc pontossággal.

Az is lényeges, hogy a szülött a jegy melyik dekádjában érkezik meg ebbe az inkarnációba.

- Az első dekádban ösztönszinten éli meg a jegyet, ösztönösen cselekszik. A cselekvések egyfelől érzelmeken alapulnak, indulatokból, félelmekből erednek.

- Ha a második dekádban születik, akkor lelki, érzelmi indíttatás befolyásolja cselekedeteit, tudatát.

- A harmadik dekádban, képes az ösztönök és az érzelmek fölé emelkedni, ez a szellemi szint, a tudatosság szintje.

A szülött a maga fejlettségének megfelelő fokozatba lép be a világba. De ez nem jelenti azt, hogy a jegy alacsonyabb szintű fokozatában született ember fejletlenebb, vagy alacsonyabb rendű lenne. A fejlettség ugyanis a lélek magatartásától függ, hogy képes-e felismerni a születési jegyének feladatát, és azt megvalósítani bölcsességgel, harmonikus módon.

Mindegy is, hogy melyik őselem jegybe érkezünk, a jegy minden szintjét, azaz a testi, lelki, és a szellemi szintjét is megéleti velünk.

Bármelyik jegyben lépünk be a kőrbe, a cél, a szemben lévő jegy, a poláris pár harmadik, azaz szellemi szintjére való eljutás a harmónia mentén. A feladat nem könnyű, de ne adjuk fel, mert sikerülhet.

Adott tehát a személyiség: „ilyen vagyok, ilyennek születtem, ezt kaptam”. Nyilvánvalóan, ösztönösen ezt is akarjuk megélni. Ez a tudatalatti, ösztönös megélés.

Születésünk pillanatában a csillagos égbolton az öt személyi bolygó elhelyezkedése a jegyekben és egymáshoz viszonyított helyzete, mint adottság jelenik meg, s e szerint segítheti, vagy nehezítheti sorsfeladatunk harmonikus megélését.

Azonos konstelláció ellenére is más lesz a sorsunk, mivel az egyes élethelyzeteket különbözőképpen éljük meg. A dolog kulcsa az, hogy mennyire vagyunk tudatában személyiségünknek, felismerjük-e a vállalt feladatunkat. Képesek vagyunk-e a tudatalattit szellemi szintre emelni.

Személyi bolygók az első hat házban

Cselekvésünk színterei az asztrológiai házak. Az első hat ház az ÉN, a szemben lévő házak a TE, a külvilág energiáit mutatják.

Első ház:

A Kos jegye, ez lesz az a ház, ahol belépünk születésünk alkalmával az univerzumba. Kos ura a Mars, a tűz, az akarat, aktivitás, az energia bolygója. Amilyen jegyben áll a Mars ott fejtem ki akaratomat. Ez a karma, a vágy, a szenvedély, a cselekedetek mozgató rugója.

Második ház

A Bika jegye, ebben az életszakaszban a szülött már lehiggad, megéli az anyagot, teremt, biztonságot akar. A Bika ura a Vénusz, az anyag, a ragaszkodás, a biztonság bolygója. Ahol a Vénusz áll, abban a jegyben érzem magam biztonságban. Ha nem tudok teremteni, akkor megjelenik a düh, harag, kielégítetlenség.

Harmadik ház

Ikrek analógia, keresi a kapcsolatokat, minden érdekli, kommunikál, tanul, utazik, keresi önmagát. Ikrek ura a Merkúr, a gondolkodás, a kapcsolatok, környezethez való szellemi, értelmi viszonyok jelölője. A Merkúr helyzete mutatja, milyen a gondolkodásom, a kommunikációm, a környezethez való viszonyom. Lételeme a mozgás, ragaszkodik a kapcsolatokhoz, mohó, a környezet minél nagyobb szegmensét akarja megismerni.

Negyedik ház

Rák analógia, az eredethez, a múlthoz kapcsolódó viszonyok, a származás, családi otthon, öröklött javak területe. Rák ura a Hold, a gyökerek, az érzelmek, gondoskodás, tehetség jelölője. A jegy mutatja, hogy ezeket milyen módon fejtem ki, hogyan valósítom meg. A családról le kell válni, csak illúzió, hogy benne maradhatok, nem ismerem fel, hogy más a karmám, a karriercélom, saját utamat kell járnom.

Ötödik ház

Oroszlán analógia, kiemelkedik a többitől, bölcs, vágyik az elismerésre. Ura a Nap, amivé válni szeretnénk, a vágy, teremtés, dicsőség területe. Amilyen jegyben áll a Nap, az egyén vágyait, kreativitását akként teljesíti ki. Lehet, hogy felsőbbrendűnek képzeli magát, büszke, dicsekvő, de az is lehet, hogy felvállalja a tudását és segít, adni akar valamit belőle.

Hatodik ház

Szűz analógia, feladata felismerni, hogy tudásunk, alkotásunk birtokában, hogyan segítsünk másokat. Ura a Merkúr, a kapcsolatok, a környezettel való viszony jelölője. A szolgálatról, a munkáról, a kötelességről, illetve az ezekhez való viszonyról szól. Ha nem ismerjük fel a feladatunkat, nem sikerül a vágyakat elérni, akkor jön az irigység, a fájdalom, mi „lehettem” volna. Ilyen például az az eset, ha valaki a jó merkúri képességeit hasznosíthatta volna, csak valamilyen okból nem adatott meg neki például a tanulás lehetősége.

A szemben lévő házak

Az első hat ház lefedi a személyiségünk jellemvonásait, cselekedeteink színterét, motivációját, de az elért siker vagy kudarc önmagában nem értékelhető, mindig csak a szemben lévő ház porondja tükrében minősíthető.

Hetedik ház

Mérleg analógia, az Egó kiegészítése a külvilágban. Társat kell találnia. Feladata, hogy kapcsolatrendszert építsen ki, jól kommunikáljon, legyen diplomatikus.

Nyolcadik ház

Skorpió analógia, a halál és az újjászületés jegye. A lélek mélységeit rejti, a láthatatlan világ, az átalakulások, sorsszerű áldozathozatal háza. Itt süllyedhet a legmélyebbre, de innen lehet a legmagasabbra emelkedni.

Kilencedik ház

Nyilas analógia: az ellentétek megértésének és feloldódásának jegye. Tanul, keres, változtat, de már nem küzd, mint a Kos. Ura a Jupiter, a felsőbb tudatosság, a hit, a vallás bolygója.

Tizedik ház

Bak analógia, a karrier, az érvényesülés, a célok háza. Ő az öreg lélek, nagyon megbízható, szorgalmas, feladatcentrikus.

Tizenegyedik ház

Vízöntő analógia. A szabadság, függetlenség, kreativitás, és a barátoktól, támogatóktól kapott segítség területe. Nehéz jegy, mert lételeme a szabadság, de az ura a Szaturnusz visszahúzza, nem repkedhet, felelősséget kell vállalnia.

Tizenkettedik ház

Halak analógia, az elszigetelődés, belső felemelkedés háza. A lélek, az ösztönök, megérzések, álmok területe. Valamit fel kell adni az élet örömeiből, a továbblépés, vagy újrakezdés érdekében.

A harmónia megélése

A horoszkópban mindig a poláris párok állnak egymással szemben, s a szülött akkor éli meg jól a sorsát, találja meg a boldogságát, ha harmóniába tud kerülni, középen tud maradni, felismeri, hogy a szélsőséges magatartás konfliktusokhoz, bukáshoz vezet.

Kos – Mérleg:       rájön, hogy egyedül nem, csak a párjával együtt teljesedhet ki

Bika - Skorpió: rájön, hogy az anyag nem boldogítja, más szférában keresi a belső örömöt.

Ikrek- Nyilas: minden iránt érdeklődik, tanul, majd megérkezik a bölcsességhez.

Rák – Bak: úszik a lélek a család vízében, majd rájön, hogy nem úszhat, mert más a sorsfeladata.

Oroszlán – Vízöntő: az oroszlánnak is tudnia kell, hogy nem uralkodhat. Megérti, hogy egyenrangúak vagyunk, csak más-más szinten.

Szűz – Halak: megjelenik a tudás, a ráeszmélés, az egység megértése, rájön, hogy örökérvényű csak a belső öröm lehet az, amely felé törekszik.

A jegyekkel analóg módon a házaknak is van un. pozitív ill. negatív minősége. A pozitív házakban (páratlan számúak) én kezdeményezhetek, tehetek a sikerért, a negatív házakban (páros számúak) pedig a befogadásról, alkalmazkodásról dönthetek.

Az 1-7. házakban az egyénen múlik, hogy mennyire képes visszavenni az egójából, hogy legyen párja, vállalkozása, hogy harmóniában legyen a külvilággal

A 2-8. házakban a javak, anyagiak birtoklása fontos számára, ettől érzi magát biztonságban. Az elvesztésétől való félelmet kell legyőzni, az elkötelezettséget, elengedést kell megélni, elfogadni, hogy az átváltozás, átalakulás elkerülhetetlen.

Az 3-9. házakban az egyén dönt, hogy a kapcsolatokban, kommunikációban, tanulásban meddig megy el, hogy a külvilágban bölcs, hiteles legyen. Az is lehet, hogy marad a felületes, szétszórt, hiteltelen kommunikáció szinten.

4-10. házakban elfogadom a családot, otthont, gyökereimet, amit kaptam, nem akarok többet és segítem a családi célokat az ő akaratuk szerint.

Az 5-11. házakban tudja élvezni az életet, dönt a szerelem, gyerek, sport stb. kérdésében. Rajta múlik, hogy figyel-e a másikra, tiszteletben tartja-e mások vágyait, függetlenségét.

6-12. házak elfogadom a munkát, szolgálatot, mert tudom, hogy ebben vagyok hasznos, vállalom akár az elszigetelődést is, és segítek mások akarata szerint.

1. ház. Az Ego, a személyiség, az életfeladat.

Ez a ház a kezdet, az ÉN, az önfelfedezés, önérvényesítés, önkifejezés, a személyiség megnyilvánulása a világ felé. Egyúttal a fizikai adottságok, szellemi képességek, a jellem hordozója. Erős kapcsolatot mutat külső megjelenésünkkel, fizikai alkatunkkal. Ez a ház egyben az egyéni vitalitás, a temperamentum, vérmérséklet kifejezője. A vágyak, az energia megmutatása és levezetése.

Amelyik jegyben az Ascendens tartózkodik annak a jegynek a maszkját öltjük magunkra. Számunkra ez nem mindig egyértelmű, pedig öntudatlanul az adott jegy szerint viselkedünk, alakítjuk stílusunkat. Ez a külvilág számára egyértelmű, mert ezt mutatjuk a külvilág felé. A fizikai megjelenésünk is ezt közvetíti a külvilág felé.

A Napjegy az Egó, amelyik jegyben a Nap tartózkodik, az lesz a tudatunk, a tudatos ÉN. Ezért nem egyértelmű számunkra, nem érzékeljük, hogy valójában az Ascendens jegye szerint viselkedünk, reagálunk, öntudatlanul ez lesz a külvilág ingereire adott spontán, ösztönös reakciónk.

Lehet, hogy pl. a Szűz napunkkal semmi mást nem teszünk, csak szorgalmasan dolgozunk, kitartóan, okosan, nagy szellemiséggel, és csak a másokon való segítés, másoknak való megfelelés motivál bennünket. De ha ez a Nap jegy pl. Oroszlán ascendenssel párosul, akkor valószínű nem kerülhetjük el, hogy valamilyen vezető pozícióba kerüljünk. Ha a Skorpió ascendenssel párosul, akkor lehet, hogy belemerülünk az anyagba, a testiségbe, erőszakosan gyűjtjük, birtokolni akarjuk azt.

Nem kerülhetjük el, nem tehetünk mást, mint amit az Ascendens mutat, erre születtünk.

A Bhagavad-gitá első fejezetében (1.44) Ardzsuna végtelen szomorúsággal mondja, miután megtekintette a legkiválóbb harcosokból csatarendben álló sereget: „Ó, borzalom, a legszörnyűbb bűn mellett köteleztük el magunkat, mohóságtól hajtva megölni igyekszünk saját rokonainkat, hogy királyi élvezetekben részesüljünk.” A válasz egyszerű: „tudnod kell, hogy harcosnak születtél, ez a személyes kötelességed, számodra nincs helyesebb elfoglaltság a harcnál. (2.31) Harcolj a harc kedvéért, ha csupán gyávaságból hagyod el a csatateret, elveszted a szekérharcosok nagyrabecsülését, jelentéktelen személynek tekintenek majd.” (2.35)

Az Ascendens az I. ház csúcsa, a kezdet, ezért nagyon erős hatása van, ez lesz a szembetűnő a külvilág számára.

Amelyik jegyben az Ascendens áll, annak a jegynek az uralkodó bolygója lesz az Ascendens uralkodó bolygója is, és egyben az lesz az adott horoszkóp ura is.

Ennek a bolygónak a jegy-és házhelyzete, fényszögei mutatják meg, hogy hol, az élet mely területén és milyen módon, hogyan tud legjobban kifejezésre jutni az Ascendens eredeti energiája, tulajdonságai.

Ez mutatja a szülött érzelmi állapotát, kötődéseit, cselekvésének motivációját. Cselekedeteit, a benne lévő energia megnyilvánulását, mi motiválja, a szenvedély, a tudatlanság vezérli, vagy a szeretet, a segítő tenni akarás lesz a mozgatóerő.

Az elemzés menete

1. Milyen jegyben és annak melyik dekádjában kezdődik az 1-es ház, az lesz az Ascendens jegye. (ld. 1.sz. melléklet: Ascendens a zodiákusokban)

Mi jellemzi az ascendens jegyét általában.

Milyen a jegy minősége /kardinális, fix, változó/.

Mi az alapvető érzelmi motivációja, /cselekvés, ragaszkodás, vágy, szenvedély/.

Melyik dekádba esik, azaz a szülött milyen /fizikai, lelki, szellemi/ szinten éli meg a jegyet.

2. Melyik bolygó az Ascendens jegyének ura. (ld. 2. sz melléklet: Bolygók csoportosítása, jellemzői)

Miről szól a bolygó, ez lesz az egész horoszkóp meghatározója. Az Ascendens jegyének ura motivál bennünket.

- Ha az ascendens ura a Mars, akkor marsikus lesz az egész egyéniségünk. A Mars lesz az akaratunk, fő törekvésünk kötőereje. Folyamatosan cselekszünk, nagy energiával, küzdünk mindenért. Ez a bennünk lévő ellenségünk, az akarat, vágy, szenvedély, ami hajt bennünket. Ezt nem tudjuk kiiktatni, ezzel akarjuk az egónkat megvalósítani. Mindegy is, hogy milyen a nap jegyünk, ha az ascendens Kos, vagy Skorpió, akkor erőszakosan vágyunk a jegy által képviselt analógiák /pl. szex/ megélésére. Ha ebben gátolnak bennünket, akkor megjelenik a harag, a düh, a kielégítetlenség.

- Ha az ascendens ura a Vénusz, akkor az anyagiakra való törekvés, a teremtés, a biztonság iránti vágy lesz a meghatározó. Itt a legfőbb ellenségünk a mohóság, ragaszkodás, amennyiben nem sikerül a vágyott cél elérése.

- Amennyiben az ascendens ura a Merkúr, akkor a gondolkodás, racionalitás, kapcsolatteremtés lesz a törekvés iránya. A fő ellenség a ragaszkodás a vágyott dolgokhoz. Amikor irracionálisak az elképzelések, és a kapcsolatteremtés valamilyen kedvezőtlen konstelláció miatt akadályoztatva van, akkor csak az illúzió marad, s a sikertelenség.

- Ha az ascendens ura a Hold, akkor törekvéseinkben az érzelmek a gondoskodás, családcentrikuság dominál. A Hold a tehetségünk is. Ha túlságosan ragaszkodunk érzelmeinkhez, vélt képességeinkhez, mindig többet szeretnénk cserébe kapni, többet szeretnénk elérni, akkor jön a csalódás, s belső ellenségünk az illúzió.

- Ha az ascendens ura a Nap, akkor az egyén valaki akar lenni, ambiciózus, elismerésre vágyik. Belső ellensége a dicsekvés, mámor, büszkeség, mert azt gondolja, hogy mindez az övé, nem úgy bánik vele, ahogy kellene.

3. A horoszkóp urának tekintett bolygó melyik JEGY-ben áll. (ld. 4.sz. melléklet: Bolygók a jegyekben)

Azt mutatja meg, hogyan tudom kifejezésre juttatni az Ascendens jegyének eredeti tulajdonságát.

- ha Kos az ascendens, ura a Mars a Bika jegyben áll, akkor Bika motivációjú Kos lesz, a Bikára jellemző módon juttatja kifejezésre akaratát, kitartóan birtokolni akarja az anyagot.

- ha a Bika az ascendens, és ura a Vénusz a Kos jegyben áll, akkor Kos típusú, motivációjú Bika lesz és Kos módon fogja érvényesíteni a biztonságot, küzdeni fog az anyagért.

- ha Oroszlán az ascendens, ura a Nap a Szűz jegyében áll, akkor Szűz módon fogja motiválni, segíteni az oroszlánságát, és dicsőséget szerezni. Az is lehet, hogy „túlsegít”, mert ily módon akar másoknak megfelelni, viszont így kiszolgáltatottá válhat.

- ha Szűz az ascendens, ura a Merkúr az Oroszlán jegyében áll, akkor Oroszlán típusú Szűz lesz, gondolkodása középpontjába saját tekintélyének, elismertetésének fontosságát állítja.

4. A horoszkóp urának tekintett bolygó melyik HÁZ-ban áll. (ld. 5. sz. melléklet: Bolygók a házakban)